**Iikka Mikael Kivi** (s. 19. toukokuuta 1986 Ylivieska) on suomalainen stand up -koomikko ja käsikirjoittaja. Oulussa asuva Kivi on työskennellyt päätoimisena stand up -koomikkona vuodesta 2012 lähtien.

Elämä
-----

Kivi nousi julkisuuteen vuonna 2014 voitettuaan TV2:n järjestämän *Naurun tasapaino* -kilpailun. Myöhemmin Kivi on toiminut stand up -festivaalien tuottajana sekä käsikirjoittanut muun muassa *Noin viikon uutiset*- ja *Yle Leaks* -satiiriohjelmia. Hänet tunnetaan myös provokatiivisena yhteiskunnallisena keskustelijana sosiaalisessa mediassa.

Ylivieskassa lapsuutensa viettänyt Kivi valmistui medianomiksi Oulun seudun ammattikorkeakoulusta. Hän työskenteli toimittajana muun muassa kolumnistina ja kirjakriitikkona.
Vuonna 2018 hän julkaisi elämänhallintaoppaita parodioivan kirjan *Menisit ennemmin terapiaan*. Kivi toimii myös *Pelit*-lehden vakituisena avustajana. Keväällä 2019 Iikka Kivi aloitti *Helsingin Sanomien* kolumnistina, mutta lopetti työn syyskuussa 2019 protestiksi lehden julkaistua Kiinan hallituksen propagandamainoksen etusivullaan. Kivi on käsikirjoittanut videopelin *Local News with Cliff Rockslide* (2023) yhdessä Juho Kuorikosken kanssa.

Kivi on sanonut olleensa ala-asteella koulukiusattu ja kärsineensä masennuksesta sekä työuupumuksesta. Kivi on kertonut olleensa aikaisemmin rasistinen Jussi Halla-ahon ja perussuomalaisten kannattaja, joka vietti aikaansa levittäen maahanmuuttovastaista vihaa internetissä. Hän kertoi irtaantuneensa aatteesta lopullisesti kesällä 2015, jolloin hänen äänestämänsä kansanedustaja Olli Immonen esiintyi samassa valokuvassa uusnatsijärjestö Suomen Vastarintaliikkeen jäsenten kanssa. Kivi on myös sanonut tuntevansa syyllisyyttä perussuomalaisten ja maahanmuuttovastaisuuden noususta.

Me too -kampanjan yhteydessä syksyllä 2017 Kivi kertoi syyllistyneensä seksuaaliseen häirintään lapsuus- ja nuoruusvuosinaan. Nykyään Kivi määrittelee itsensä feministiksi. Vuonna 2017 hän jäi pois *Vuosisadan suomalainen* stand up -kiertueelta, koska mukana ei ollut yhtään naista. Asiasta nousseen kohun myötä mukaan tuli neljä naiskoomikkoa ja yksi muunsukupuolinen, jonka jälkeen myös Kivi liittyi jälleen kiertueelle.

Joulukuussa 2023 Kivi kertoi että eduskunnan puhemies Jussi Halla-aho on tehnyt hänestä poliisille ilmoituksen kunnianloukkauksesta. Kivi oli kommentoinut Halla-ahon vierailua Ukrainassa ja hänen parlamentissa ukrainaksi pitämäänsä puheeseen liittyen, että Halla-aho on fasisti, Unkarin pääministeri Viktor Orbánin tukija ja perussuomalaiset Vladimir Putinin tukijoita.

Teokset
-------

* *Menisit ennemmin tera­piaan : rehellinen self help -kirja*. Helsinki: Kosmos, 2018. ISBN 978-952-71446-1-9.

Lähteet
-------

1. ↑  Tenhu, Anna: Komiikka ei vaadi kärsimystä  21.9.2016. Karjalan Heili. Viitattu 12.11.2022.
2. ↑  Koomikko Iikka Kivi *facebook.com*. Viitattu 25.5.2021.
3. 1 2 3 4  Seppänen, Arttu: Stand up -koomikko Iikka Kivi katuu höyrähtämistään Halla-ahon ajatuksiin – ei voi olla "vähän kuin ilta- tai viikonloppunatsi"  25.6.2017. Helsingin Sanomat. Viitattu 23.4.2018.
4. ↑  Nieminen, Arja: Koomikko onkin erakko  17.3.2015. Iltalehti. Viitattu 17.12.2015.
5. ↑  Janne Laitinen: Iikka Kivi keskustelee rasistien kanssa: "Se joka lyö klovnia, on itse mulkku" *KSML.fi – Keskisuomalainen*. Viitattu 18.3.2019.
6. 1 2 3  Viljanen, Kaisa: Koomikko Iikka Kivi oli ahdistunut vihankylväjä, joka louhi verkosta todisteita maahanmuuttajien pahuudesta – Nyt hän kertoo, miksi purki pahan olonsa viattomiin  22.11.2018. Helsingin Sanomat. Viitattu 24.11.2018.
7. ↑  Supinen, Miina: Terapian tarpeessa  28.4.2018. Apu. Viitattu 17.2.2019.
8. ↑  Järvinen, Risto K.: Stand up -koomikko Iikka Kivi: Ymmärrän miksi Nasaretin artesaani ei tullut takaisin.  *Vapaa Ajattelija*, 2/2023.  Vapaa-ajattelijain liitto ry.
9. ↑  HS:n kolumnistina aloittava Iikka Kivi ei kannata liikaa asiallisuutta: "Kamalan mielipiteen kertominen asiallisesti ei tee siitä vähemmän kamalaa" *Helsingin Sanomat*.  12.4.2019. Viitattu 14.10.2019.
10. ↑  Janne Puumalainen: Helsingin Sanomien kolumnisti lopettaa kohumainoksen takia: "Pidän hirmuvallan propagandan julkaisua täysin kestämättömänä ratkaisuna" *mtvuutiset.fi*.  29.9.2019. Viitattu 14.10.2019.
11. ↑  Pelit-avustajat tekivät Local News with Cliff Rockslide -seikkailun *www.pelit.fi*.  27.4.2023. Viitattu 21.12.2023. (englanniksi)
12. ↑  Keskipohjalainen toimittaja teki pelin journalismista – toinen käsikirjoittaja koomikko Iikka Kivi *Tilt.fi*.  26.4.2023. Viitattu 21.12.2023.
13. ↑  Huusela, Jasmin: Stand up -koomikko Iikka Kivi myöntää syyllistyneensä naisten seksuaaliseen häirintään: "Lähdin sikailuun mukaan, koska halusin olla yksi jätkistä"  18.10.2017. Iltalehti. Viitattu 27.1.2019.
14. ↑
15. ↑


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ritva
* Elonet

 |

 |